เสี่ยงดวงให้กู้คนรายได้ต่ำหมื่น
ธอส.โดดหนุนรัฐลุยปล่อยกู้ผู้มีรายได้ต่ำกว่าเดือนละ 1 หมื่นบาท เร่งออกสินเชื่อดูดลูกค้ารีไฟแนนซ์
1 ม.ค. 2554

ธอส.โดดหนุนรัฐลุยปล่อยกู้ผู้มีรายได้ต่ำกว่าเดือนละ 1 หมื่นบาท เร่งออกสินเชื่อดูดลูกค้ารีไฟแนนซ์ 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ในปี 2554 ธนาคารจะเริ่มปล่อยสินเชื่อตามนโยบายประชาวิวัฒน์ของรัฐบาลให้กับผู้ที่มีรายได้ต่ำกว่า 1 หมื่นบาทต่อเดือน เพื่อนำไปซื้อที่อยู่อาศัยเป็นของตัวเอง คาดว่าจะมีประชาชนผู้ได้รับประโยชน์จากโครงการนี้ 8 หมื่น-1 แสนคน สำหรับวงเงินสินเชื่อที่จะปล่อยกู้นั้น ขณะนี้ธนาคารกำลังพิจารณาในรายละเอียด แต่จะเป็นสินเชื่อแบบแพ็กเกจและอาจกำหนดอัตราดอกเบี้ยคงที่ มีระยะเวลาการผ่อนชำระที่ยาวนานขึ้น
“ในเบื้องต้นวงเงินสินเชื่อคาดว่าผู้กู้จะสามารถนำไปใช้ซื้อบ้านเอื้ออาทร หรือบ้านมั่นคงได้ ซึ่งในปี 2554 จะต้องมีการปรับโครงการให้ทันสมัยมีความหลากหลาย อยู่ในทำเลที่สามารถเดินทางสะดวกมากขึ้น หรืออาจจะปล่อยกู้เพื่อไปซื้อห้องชุดที่มีราคาเฉลี่ย 3-5 แสนบาทต่อยูนิตก็ได้ ซึ่งมีหลายทางเลือกที่ ธอส.กำลังพิจารณาอยู่” นายวรวิทย์ กล่าว
นอกจากนี้ ในช่วงต้นปีธนาคารมีแผนจะออกผลิตภัณฑ์สินเชื่อเป็นแพ็กเกจที่น่าสนใจให้กับลูกค้า ทั้งที่เป็นรายเก่าและรายใหม่ โดยสินเชื่อที่จะออกมานั้นจะมีความน่าสนใจมากๆ เพื่อดึงลูกค้าอื่นมาใช้บริการและป้องกันการรีไฟแนนซ์ไปใช้บริการสถาบันการเงินอื่น 
ธนาคารแห่งประเทศไทย (ธปท.) รายงานสินเชื่ออสังหาริมทรัพย์ในเดือน พ.ย. พบว่าสินเชื่อเพื่อซื้อที่อยู่อาศัยมียอดคงค้าง 1.08 ล้านล้านบาท ขยายตัว 14.3% ส่วนสินเชื่อที่ปล่อยกู้ให้ธุรกิจอสังหาริมทรัพย์มียอดคงค้าง 3.61 แสนล้านบาทติดลบ 7.5% จากเดือนก่อน